GiliGold/VAD_KnessetCorpus huggingface dataset:
ניר ברקת: אין תכנון מקרו, ולכן מאוד מאוד קשה לאנשים לקבל דירקטיבה, כי התוכנית של יהודה ושומרון, שיצאה לי הזכות להכין יחד עם פורום קהלת – צביקה, אתה מכיר אותו היטב, של איך בונים, מפתחים את יהודה ושומרון ל-2 מיליון יהודים – זה בנתיב הקריטי.
ניר ברקת: מישהו באחריות, אם תשאל את דלית זילבר, שמעתי בהתחלת היום הערה, דלית זילבר מתכננת המדינה לא אחראית על יהודה ושומרון.
ניר ברקת: זה הזוי.
ניר ברקת: בלי תכנון מאוד מאוד קשה להתקדם.
ניר ברקת: וההערה השנייה שלי זה צוות סיכול.
ניר ברקת: פשוט סיכול של תוכנית פיאד.
ניר ברקת: צוות סיכול זה אומר שאנחנו מכירים את התוכניות שלנו והולכים למקומות הכי רגישים, ולא נותנים לאף אחד לבנות שום דבר שמשבש את התוכניות שלנו.
צבי האוזר: אתה אומר עם מנהל מערכה, עם מישהו שמנהל את המערכה כאחראי בראייה כוללת.
ניר ברקת: נכון להיום אף אחד במדינת ישראל - - -
צבי האוזר: קוראים לזה היום פרויקטור לאומי, אפרופו הקורונה.
ניר ברקת: זאת אומרת, תכנון, סיכול, ולאפשר בנייה ליהודים, לישראלים, בשטחי המדינה, בשטחים בבעלות המדינה, לצד סיכול באזורי C של ניסיון של הפלסטינים לשנות את המציאות.
ניר ברקת: יש מספיק שטחים ב-A וב-B, אין ויכוח בכלל, ואסור להשלים עם המציאות הזאת.
ניר ברקת: זה לא בשמיים.
ניר ברקת: אני זוכר שבירושלים בהתחלה היה גל גדול של בנייה לא חוקית, מיתנו אותו באופן תקיף, תכננו מחדש שכונות במזרח העיר, הלכנו על תוכניות סיכול ככל שניתן במסגרת האפשרויות שלנו.
ניר ברקת: על פניו אני חושב ששני המסרים שאני רוצה לומר אותם, תכנון וסיכול.
ניר ברקת: זה הסיפור וזה לא מסובך לעשות.
צבי האוזר: חברים, אני מסכם, אני רוצה לנעול את הישיבה.
צבי האוזר: ביקשנו קודם כול דוח מתאם פעולות בשטחים לגבי הנתונים.
צבי האוזר: אבקש ממנהל הוועדה אחרי זה.
צבי האוזר: ציינו את הדברים.
צבי האוזר: גם ביקשתי דוח ממשרד החוץ בכתב, אני אוהב לדון על הכתב.
קריאה: דוח מימון.
צבי האוזר: אני רוצה להתכנס בכתב להבנה של הדברים.
צבי האוזר: אנחנו גם מסתכלים בראייה צופה פני עתיד על מחשבה של דוח עיתי שיאתגר את הוועדה, וצריך לנסח מה מודל הדוח או מה דפוס הדיווח, אם זה צריך להיות גם חודשי ורבעוני, אבל איך הוא מוצג בכלל.
צבי האוזר: כי יש פה גם הרבה דברים שמדברים על אותו דבר, וכל אחד מציג את זה קצת בצורה אחרת.
צבי האוזר: אז זה כמובן בראש ובראשונה המתפ"ש והגורמים המוסדיים שמובילים את הדיון, אבל מאוד אשמח מהארגונים עצמם לתת את דעתם לעניין, וגם להעביר אלינו הצעות.
צבי האוזר: להערכתם, מה צריך להופיע בדוח, קודם כול דוח שנותן את תמונת המצב, איך מציגים את הדברים כדי שיאפשר לנו לעבוד, ואיך צריך להציג דוח שהוא דוח עיתי שנותן לוועדה הזאת.
צבי האוזר: שוב, המידע הרלוונטי, תצורת ההצגה, אלו שני דברים חשובים שיכול להיות שיש לכם רעיונות שיכולים לסייע.
צבי האוזר: אני מראש מודיע שאנחנו לא מתחייבים לאמץ שום עצה והצעה, וכמו שאמרתי, מבחינת הדומיננטיות או ההובלה, ההובלה היא קודם כול בראש ובראשונה של הגורמים האמונים, האחראים על זה.
צבי האוזר: אני חלילה לא רוצה להביע חוסר אמון במערכת, אבל אני רואה כמו בדברים אחרים, שהחברה האזרחית יודעת לעיתים לסייע, להשביח את עבודתה של הרשות המבצעת, וגם בנושא הזה יש חשיבות גדולה לארגוני החברה האזרחית, כמו שאנחנו רואים בנושאים אחרים.
צבי האוזר: אז אני מודה לכם על ההתמדה.
עמית הלוי: אדוני היושב-ראש, שתהיה התייחסות לשני דברים שביקשת, גם הנתונים לגבי כמה תוכניות הוגשו על ידי הרש"פ, מס ' התוכניות, ה-80% שמאיר, שהמתפ"ש יתייחס לכמה תוכניות הוגשו בדיעבד ועל ידי מי.
צבי האוזר: אז כל אחד מחברי הכנסת יכול להעביר, לא שאלות בעלמא, אלא לגבי המידע, מה אתם חושבים שצריך להיות מוצג בשביל לייצג.
עמית הלוי: וגם את הנתונים שלא הספקנו לקבל, לכמה זמן הכלים מוחרמים.
עמית הלוי: אנחנו מתכוונים שזה נדרש מבחינת ההרתעה.
עמית הלוי: אני אעביר לך.
שרן השכל: אני מכריזה כי הדיון הזה הוא פתוח לפי סעיף 120(ב), והוא ייסגר לאחר ההצהרות שלנו.
שרן השכל: שלום לכולם, אני רוצה לברך את כל הנוכחים על כינוס ועדת המשנה ליחסי חוץ והסברה לדיון ראשון בכנסת ה-23.
שרן השכל: הוועדה הזו מהווה חלק משמעותי מהכלים של מדינת ישראל במאבקה והתנהלותה בזירה הבין-לאומית; כלי לשיתוף פעולה עם פרלמנטים של מדינות שישראל רואה בהן בעלות ברית וחברות, וכלי למאבק כנגד מי שמבקש לתקוף ולהשחיר את תדמיתה של ישראל בעולם.
שרן השכל: אני פורטת את הדבר לשתי משימות מרכזיות.
שרן השכל: הראשונה, פיקוח.
שרן השכל: הוועדה הזו היא אמצעי פיקוח של הכנסת על עבודת הממשלה, ולכן כלפי פנים עלינו לוודא קודם כול כי המסרים שמדינת ישראל מבקשת להשמיע למדינות העולם הם אחידים, ברורים וחדים, וכי למשרד החוץ יש תוכנית עבודה אסטרטגית מוגדרת המבוצעת כראוי.
שרן השכל: רק כך נוכל לוודא כי שירות החוץ של ישראל מדבר בקול אחד ובמסר אחד.
שרן השכל: המשימה השנייה שלנו היא שיתופי פעולה.
שרן השכל: עלינו להכיר את מקבילינו בוועדות החוץ בפרלמנטים שונים בעולם, לחזק מערכות יחסים קיימות ולבנות מערכות יחסים חדשות.
שרן השכל: כך ניקח חלק פעיל בביסוס והרחבת התמיכה בישראל בקרב המדינות המסייעות לנו בעת הצורך.
שרן השכל: במקביל, עלינו להציב מראה מול מדינות המתנהלות במוסר כפול אל מול מדינת ישראל; מדינות אשר מאשימות את ישראל בפשעים מדומיינים, בעוד הן מעלימות עין מפשעים נגד האנושות של מדינות אחרות, כי זה נוח וקל להן.
שרן השכל: הדיון הראשון שאותו נערוך נוגע בדיוק לכך.
שרן השכל: החלטת התובעת בבית הדין הפלילי הבין-לאומי בהאג לפתוח בחקירה בעניין המצב ביהודה ושומרון, עזה וירושלים היא החלטה ללא כל סמכות – לא משפטית ולא אתית.
שרן השכל: אין לבית הדין בהאג סמכות לדון בחלקי ארץ ישראל ואין לו בוודאי כל זכות לבחון ולבקר את פעילות כוחות צה"ל וההגנה על אזרחיה של מדינת ישראל.
שרן השכל: אין כאן דבר חדש, פעם אחר פעם מבקשת הקהילה הבין-לאומית לכפות על ישראל בדרכים שונות את פתרון שתי המדינות ההרסני.
שרן השכל: זוהי מסורת בת מאות שנים, בה מבקשת הקהילה הבין-לאומית להכתיב ליהודים את גורלם.
שרן השכל: אני כאן כדי להגיד "לא עוד".
שרן השכל: אנו עם חזק, ורק אנחנו נקבע את גורלנו ועתידנו, לא אף מדינה אחרת, ובוודאי לא בית הדין הבין-לאומי בהאג.
שרן השכל: אני אתן עכשיו את זכות הדיבור ליושב-ראש ועדת החוץ והביטחון, חבר הכנסת צבי האוזר.
ועדת החוץ והביטחון): תודה רבה לחברת הכנסת השכל.
ועדת החוץ והביטחון): ראשית, אני רוצה לברך את חברת הכנסת שרן השכל שזאת הישיבה הראשונה שלה כיושבת-ראש ועדת המשנה.
ועדת החוץ והביטחון): כפי שאתם יודעים, ועדת החוץ והביטחון עובדת במתכונת גם של מליאה אבל גם של ועדות משנה ייעודיות.
ועדת החוץ והביטחון): אנחנו הקמנו שש ועדות עד עכשיו, נדמה לי, ואני שמחתי שחברת הכנסת השכל נענתה לבקשתי לעמוד בראשות הוועדה החשובה הזאת.
ועדת החוץ והביטחון): אני חושב שחשוב, שרן, שבחרת לקיים את הדיון הראשון בנושא החשוב הזה, שבעיניי הוא נושא אסטרטגי, גם מנקודת מבט אופרטיבית, גם מנקודת מבט פילוסופית, מוסרית ומהותית באשר לכל מה שמתרחש מסביבנו.
ועדת החוץ והביטחון): אני רוצה לחזק את הדברים שנאמרו כאן.
ועדת החוץ והביטחון): לבית הדין הבין-לאומי אין סמכות לדון בנושא כפי שנבחן עכשיו בפניו.
ועדת החוץ והביטחון): זוהי העמדה הישראלית המנומקת והברורה.
ועדת החוץ והביטחון): ונדמה לי שההחלטה, אם תתקבל, כן לקחת סמכות לדון בדברים תפגע היסטורית במעמדו של בית הדין, בייעודו, ובעצם תעיד בצורה שיש לה השלכות חמורות לעתיד על פוליטיזציה של הדיון המשפטי הבין-לאומי.
ועדת החוץ והביטחון): נדמה לי שכל אדם הגון חושב שדיונים כאלה צריכים להיות דיונים הגונים, דיונים ראויים ודיונים ענייניים, ולא דיונים פוליטיים.
ועדת החוץ והביטחון): אם אנחנו נכנסים למקטע של השיח המשפטי, חשוב לציין דבר מקדמי מהותי: עצם הפנייה, הייתי אומר המניפולטיבית, של הפלסטינים לקבלת המעמד בבית הדין היא הפרה בוטה של ההסכמים בינינו לבין הפלסטינים.
ועדת החוץ והביטחון): זאת הפרה נמשכת מ-31 בינואר 2014 נדמה לי, ואלה סוג של הפרות שאי אפשר לשבת במשיכת כתפיים ולהשלים איתן.
ועדת החוץ והביטחון): לדברים האלה ישנם מחירים.
ועדת החוץ והביטחון): אם אנחנו בכל זאת ניגשים לשיח המוסרי – אך לא רק מוסרי אלא גם משפטי וגם מעשי – צריך להבין שיש בסיטואציה שבפניה אנחנו עומדים מעין היפוך יוצרות אבסורדי ומניפולטיבי די מדהים.
ועדת החוץ והביטחון): ישראל חשופה מ-2006 לירי נמשך של רקטות כנגד אוכלוסייה אזרחית.
ועדת החוץ והביטחון): אנחנו נמצאים במצב ייחודי על הפלנטה, ייחודי בעולם, שבו אזרחי ישראל, בעיקר האוכלוסייה היושבת בעוטף עזה, הם האוכלוסייה האזרחית היחידה בעולם העומדת תחת מתקפת רקטות ברמה תמידית – לעיתים שבועית, לעיתים חודשית.
ועדת החוץ והביטחון): אין אף אוכלוסייה אזרחית בעולם שמתמודדת עם האתגר הזה, עם המתקפה הזאת.
ועדת החוץ והביטחון): אני מנצל את הדיון הזה כדי לשים את הדברים בסדר הנכון שלהם, בפרופורציות הראויות, ואני קורא הן למערכת הישראלית והן לקהילה הבין-לאומית לעמוד על עקרון יסוד במה שמתרחש בינינו לבין הפלסטינים ברצועת עזה: לעמוד על הרעיון של פירוזה של עזה מרקטות.
ועדת החוץ והביטחון): זה לא רק עניין צבאי, זה עניין עקרוני, מוסרי, פוליטי, רעיוני, עם השלכות אסטרטגיות באשר לעתידו של העולם החופשי בכל מקום אחר בעתיד.
ועדת החוץ והביטחון): אנחנו נמצאים בסיטואציה שבה אנשים מסביבנו, ולא מעטים במערכת הפלסטינית, מאמצים רעיונות של המאה ה-11 בזמן שיש להם נגישות לטכנולוגיה של המאה ה-21.
ועדת החוץ והביטחון): הסיטואציה הזאת יוצרת מצבים בלתי אפשריים של איום תמידי בנשק שכל כולו מופנה, כל היכולת הצבאית בעזה, כנגד אוכלוסייה אזרחית ישראלית.
ועדת החוץ והביטחון): כמו שאמרתי, זה מצב חסר תקדים ברמה העולמית וצריך לשים לדברים האלה סוף בכל הקשריהם – המעשיים, המשפטיים והמוסריים.
ועדת החוץ והביטחון): אני מציין פה בהקשר זה את היוזמה של הנשיא טראמפ, שנדמה לי שהיא היוזמה הבין-לאומית הראשונה שלקחה את הנושא הזה ספציפית, ומעבר לאמירות כלליות שתואמות את מה שמופיע בהסכם בינינו לבין הפלסטינים גם קבעה את רעיון הפירוז של עזה כרעיון יסודי, הייתי אומר אולי תנאי אולטימטיבי לכל התקדמות במה שיתרחש כאן באזור שלנו.
ועדת החוץ והביטחון): עד כאן הדברים הראשוניים שלי.
שרן השכל: תודה רבה לך, חבר הכנסת צבי האוזר, יושב-ראש ועדת החוץ והביטחון.
שרן השכל: אני רוצה בהזדמנות הזו להודות לך על האמון שנתת בי כדי לעמוד בראש הוועדה החשובה הזו.
שרן השכל: אנחנו נסגור עכשיו את הדיון לתקשורת ונעבור לדיון החסוי.
גבי אשכנזי: אני פותח את ישיבת ועדת החוץ והביטחון.
גבי אשכנזי: שלום לכל החברים והחברות.
גבי אשכנזי: אני מזכיר לכל החברים שהדיון פתוח לפי סעיף 120(ב)(2) לתקנון הכנסת, וזו לא ישיבה חסויה.
גבי אשכנזי: כפי שדיברתי עם חלק מהחברים, התכנסנו כאן כדי להעלות לסדר-היום הצעה למינוי לוועדת המשנה למודיעין.
גבי אשכנזי: כרגע, חברים בוועדה: אני, חבר הכנסת משה בוגי יעלון, חבר הכנסת יאיר לפיד, חבר הכנסת עמיר פרץ וחבר הכנסת אלי אבידר.
גבי אשכנזי: אנחנו הגענו לדבר הזה כתוצאה מהמציאות שהתהוותה מיד אחרי הבחירות.
גבי אשכנזי: לפי הצד של הליכוד והמפלגות, שיוצג על-ידי מיקי זוהר, הוא הודיע למנהל הוועדה שנוכח המציאות הזאת אנשים לא יגיעו, לא ישתתפו, ולטקו יוכל לפרט לכם מה נאמר.
גבי אשכנזי: מכיון שהיה צריך ועדה וחשבתי שוועדה בת שלושה אנשים זה לא מספיק, הרכבנו את הוועדה כפי שאתם רואים, כשהוספנו לה חברים שהיו כאן קודם – קרי, אני, בוגי ולפיד – את חברי הכנסת עמיר פרץ ואלי אבידר.
גבי אשכנזי: משהמציאות הזאת השתנתה, אי-אפשר שבלוק של 59 אנשים שחברים בכנסת לא יהיו מיוצגים.
גבי אשכנזי: הגענו למציאות הזאת.
גבי אשכנזי: אני מציע לוועדה, להצבעה ולאישור של הוועדה, וכמובן שחברים יתייחסו, להוסיף את החברים גדעון סער, יואב קיש, יואב בן צור, ששלושתם היו קודם, ואת חברת הכנסת איילת שקד.
גבי אשכנזי: הוועדה הזאת יותר גדולה ממה שהייתה בעבר.
גבי אשכנזי: לדעתי, זו מציאות זמנית, אבל נוכח המצב אני חושב שזה הדבר הטוב ביותר לעשות.
גבי אשכנזי: לגבי גודל הוועדה, אני מוכרח לומר לכם ולחלוק אתכם כי הנוכחות הממוצעת של ועדת המשנה למודיעין אף פעם לא עולה – למי שמוטרד מהכמות הזאת.
גבי אשכנזי: אני חושב שבמציאות הזאת זה מה שצריך להחליט.
גבי אשכנזי: לדעתי, כל החלטה אחרת יהיה קשה להעביר.
גבי אשכנזי: זה הנושא.
גבי אשכנזי: חברים שרוצים להתייחס, להביע את דעתם ולהציע הצעות אחרות, בבקשה, זה הזמן.
גבי אשכנזי: חבר הכנסת גדעון סער, בבקשה.
גבי אשכנזי: אחריו – חבר הכנסת יאיר גולן.
גדעון סער: קודם כול, אתמוך בהצעה, בין היתר מהטעם שאנחנו מדברים על ועדה זמנית.
גדעון סער: אבל, מאחר וזו ישיבה ובישיבה יש פרוטוקול, אני חייב גם להעיר כמה הערות.
גדעון סער: לא היה ניתן להניח באופן סביר, גם לפני חודש, שלעד לא תהיה נציגות של 58 חברי כנסת או 59 חברי כנסת בוועדות או בוועדות משנה.
גדעון סער: עם כל מה שקרה בלהט אותו יום או יומיים בכנסת, זו לא הייתה הנחה סבירה.
גבי אשכנזי: זה לא היה יום-יומיים.
גדעון סער: אני אומר ברשות הדיבור שלי את מה שאני חושב כפי שאני רואה לנכון.
גדעון סער: לא ניתן היה באופן סביר להניח שלעד מי שיהיו בוועדות יהיו רק נציגים של מי שבסך-הכול מונים 40 חברי כנסת.
גדעון סער: זאת אומרת, מבחינת הרכב הוועדה, גם לאחר התיקון שאנחנו נעשה היום, 40 חברי כנסת שמייצגים שליש מהבית מהווים רוב בוועדת המשנה.
גדעון סער: זה, כמובן, לא דבר שהוא סביר.
גדעון סער: לא הגיוני שבוועדה כל כך מצומצמת – לפעמים, יש דברים שעולים מעל העניינים הסיעתיים, אבל כשבאים להרכיב ועדה כזו, נציג של סיעה שמונה שלושה חברי כנסת או חבר בוועדה רב זכויות והכול וכו', אבל מבחינה אמיתית.
גדעון סער: לכן, אני מקבל את דברי היושב-ראש שבמצב שנוצר זה הדבר היחיד שניתן לעשות.
גדעון סער: כמובן שתשעה חברים בוועדת המשנה הזאת זה לא אידיאלי, אבל במצב שנוצר זה המתבקש.
גדעון סער: לכן, אתמוך בזה.
גדעון סער: אבל, אני חושב גם עם המחלוקת העזה שהייתה בכנסת לפני מספר שבועות, שהביאה לידי כך שבשלב ראשון סיעות – בואו נגיד: מחצית הבית – לא שלחו את הנציגים שלהם לוועדה, לא היה צריך להגיע למצב שקובעים הרכב מלא שמייצג שליש מהבית הזה.
גדעון סער: אני לא זוכר תקדים לזה.
גדעון סער: אבל, מאחר שבפוליטיקה כשהתקדים קורה כבר נוצר תקדים, אני מקווה שהוא חד-פעמי.
גבי אשכנזי: חבר הכנסת יאיר גולן.
יאיר גולן: מדברים עדיין על ועדה זמנית.
יאיר גולן: אני חושב שוועדה זמנית ראוי שתהיה מצומצמת.
יאיר גולן: אני שומע פה מלטקו שזו ועדת המודיעין הגדולה ביותר.
דפנה סידס-כהן: לא שומעים טוב.
דפנה סידס-כהן: אפשר לדבר למיקרופונים.
יאיר גולן: אני חושב: (1) ועדה זמנית צריכה להיות מצומצמת, ואין מקום להגדיל אותה באופן שכזה עד שתוקם ממשלה.
יאיר גולן: (2) זו הוועדה הגדולה ביותר, אם אני מבין, לפי לטקו שנמצא פה כמה שנים טובות והוא זוכר, ואני חושב שבאמת אין לזה הצדקה.
יאיר גולן: בעידן שבו אנחנו שוברים כל נורמה שלטונית, כדאי שלפחות על זה נשמור בגבולות הסביר.
יאיר גולן: דרך-אגב, אם עולים לתשעה, למה לא ל-11 או ל-13?
גדעון סער: למה לא להפוך את מליאת הוועדה לוועדת משנה?
יאיר גולן: יכול להיות.
גדעון סער: אני אתנגד לזה.
יאיר גולן: לכן, אני חושב שזה צריך להישאר מצומצם.
גדעון סער: יכול להיות שגם לסיעות יחיד צריך להיות ייצוג בוועדת משנה.
גדעון סער: (=הוא יתנגד לזה)
יאיר גולן: גדעון, אני לא הפרעתי לך.
גדעון סער: זה נכון.
גדעון סער: אני מפסיק מעכשיו.
יאיר גולן: אני חושב שהוועדה צריכה להישאר בהרכב מצומצם.
יאיר גולן: אם צריך להוציא חברים – להוציא חברים ולשמור.
יאיר גולן: צריך לשמור על איזון.
יאיר גולן: אני חושב שזה בהחלט מקובל, אבל לשמור על ועדה מצומצמת, ולשמור על נורמות שלטוניות תקינות בעת הזאת.
יאיר גולן: ממילא אנחנו רומסים כל נורמה שלטונית אפשרית, אז כדאי שלפחות על זה נשמור.
יאיר גולן: אני חייב לומר בהקשר הזה, שגם בכנסת ה-22 הקמנו ועדות זמניות, אבל נדמה לי שאז הקמנו חמש או שש ועדות.
יאיר גולן: אני חושב שנכון היה לעשות את זה גם בכנסת הזאת ולא להמתין עם זה, כי מה שקורה שלמעשה כל עוד אין ועדות משנה ורק בעצם ועדת מודיעין והמליאה – נושאים שלמים לא מבוקרים ולא מטופלים וזה לא נכון.
גבי אשכנזי: לא דיברנו על כל השאר.
גבי אשכנזי: זה לא המצב שיישאר כך.
גבי אשכנזי: אנחנו נמנה ועדות נוספות.
גבי אשכנזי: חברים וחברות, זכות דיבור?
גבי אשכנזי: חבר הכנסת בוגי יעלון?
גבי אשכנזי: אני לא רואה, אבל האם בחדר השני יש עוד חברי כנסת?
דפנה סידס-כהן: לא.
גבי אשכנזי: כל חברי וחברות הכנסת כאן.
משה יעלון: אני חושב שוועדת המשנה למודיעין ושירותים חשאיים היא ועדה חשובה מדי מכדי שניצור פה תקדים, ולו זמני, לוועדה כל כך רחבה.
משה יעלון: בצדק טוענים אלה שאינם שותפים לוועדה שיש פה חוסר איזון.
משה יעלון: אז, בואו ונסתכל על כל המכלול ונוציא חלק מהחברים שנמצאים כבר היום בוועדה ונאפשר כניסה של חברים חדשים, אבל לא ניצור פה תקדים שלילי שיכול להיות שהוא לכמה ימים ויכול להיות שהוא עד הבחירות – אני לא יודע עד מתי.
משה יעלון: בכל אופן, אני מציע לבוא עם הצעה אחרת עם ועדה יותר מצומצמת.
יואב קיש: לא רשמתי להתבטא, כי האמת היא שגדעון די מיצה את מה שאמרתי, אבל אני רוצה להגיד מילה לגבי מה שאמר חבר הכנסת יעלון.
יואב קיש: למעשה, אם אתה מסתכל על האלטרנטיבות שיש לך באירוע הזה, אז: אחת מוצגת לפנינו; השנייה היא גם אלטרנטיבה והיא להגיד שלא עושים כלום ומשאירים את החמישה וגוש שלם לא ייוצג – זו גם אלטרנטיבה, ואני חושב שהיא שגויה מאד; השלישית היא האלטרנטיבה שאתה הצעת, כאשר, לדעתי, אם אני מתחבר גם למה שגדעון אמר, מבחינת הוועדה זה היה הדבר הנכון לעשות, זאת אומרת להישאר במתכונת של ששת החברים, כך שאותם אלה שהיו בפעם שעברה יהיו גם הפעם, ואתה לא מגדיל את המעגל.
יואב קיש: אני חושב שזה היה הדבר הנכון לעשות.
יואב קיש: אבל, לאור כך, ופה אני מסכים עם היושב-ראש, מינו כבר חברים, ולהתחיל להוציא חברים זה לא אירוע שאני חושב שנכון לעשות, אני אתמוך בהצעה הזאת, כי אני חושב שאנחנו בנקודת זמן, לאחר מה שקרה, לא ניכנס עוד פעם וגם לא נתחיל לחלק מי אחראי או לא אחראי.
יואב קיש: אני מסכים עם הצעת היושב-ראש שזה הרע במיעוטו או האלטרנטיבה הטובה שאפשר לייצר במסגרת המגבלות.
גבי אשכנזי: אני חושב שצריך להימנע עד כמה שאפשר מלעשות דבר חסר תקדים כאילו.
גבי אשכנזי: במציאות הזאת אין ברירה.
גבי אשכנזי: אני יכול להציע הצעת פשרה.
גבי אשכנזי: אני לא חושב שנכון להוציא חברים מוועדה.
גבי אשכנזי: לדעתי, זה גם מעשה לא נכון.
גבי אשכנזי: מצד שני, אני חושב שתשעה זה באמת.
גבי אשכנזי: הגענו לשמונה בוועדות זמניות, אם זה מניח או מפיס את דעתו של מישהו.
גבי אשכנזי: אני מוכן להתנדב במובן הזה שכל פעם שיהיו תשעה נוכחים, אני אעביר לבוגי, לגדעון סער או למי שאני אחליט את דיון הוועדה.
גבי אשכנזי: אני לא מוציא את עצמי מהוועדה – אני פשוט לא אשתתף בה.
גבי אשכנזי: הרי זה אותו דבר.
יואב קיש: אני לא חושב שזה הדיון.
יואב קיש: זה לא הדיון.
גבי אשכנזי: אם המספר תשע מפריע - - -
יואב קיש: זה לא מבחינת כמות המשתתפים.
גבי אשכנזי: חברים, אני רוצה להגיד לכם עוד משהו.
גבי אשכנזי: כמי שנכח בכל ועדות המשנה בשנה האחרונה, סלחו לי, אבל באמת אין הלימה בין הרצון להיות בה לבין הנוכחות בה.
גבי אשכנזי: אנחנו מדברים גבוהה גבוהה- - -
יואב בן צור: גבי, אתה לא יכול להגיד את זה על כולם.
גבי אשכנזי: אני לא אמרתי את זה על כולם.
גבי אשכנזי: אמרתי על הוועדה, אדוני.
גבי אשכנזי: הקפדתי בכבודם של כולם.
גדעון סער: נוכח מה שאמרת, אני מציע - - -
גבי אשכנזי: אל תפריע לי.
גדעון סער: אמרת משהו בשידור חי.
גדעון סער: אז, אני מציע - - -
גבי אשכנזי: גדעון, זה לא משודר.
אלי אבידר: עכשיו, זה שידור חי?
גבי אשכנזי: לא, זה לא.
גדעון סער: הוא אמר שזו ישיבה פתוחה, אז חשבתי - - -
גבי אשכנזי: היא פתוחה במובן שהיא לא חסויה.
משה יעלון: - - - לקחת את הדברים חזרה.
גדעון סער: אני חושב שרוב חברי ועדת המשנה הראו נוכחות.
גדעון סער: יכול להיות שיש מקרה אחד ואולי יותר שהוא חריג לכלל, אבל הוא לא מאשר את עצמו.
גבי אשכנזי: מה שאמרת לי עכשיו הוא שאני הייתי בוועדה ושאני לא יודע לספור.
גבי אשכנזי: אני יושב-ראש הוועדה, ואני יודע מי נוכח.
גבי אשכנזי: אבל, עזבו זאת רגע.
גבי אשכנזי: בואו נהיה ישרים.
גדעון סער: אדוני היושב-ראש, מקובל בדמוקרטיה שיש דעות שונות.
יואב בן צור: לגבי הספירה?
גבי אשכנזי: חברים, אנחנו צריכים להחליט.
גבי אשכנזי: אני בכל זאת הצעתי את מה שהצעתי.
גבי אשכנזי: אני לא רואה בזה איזה דבר נורא, המספר תשע.
גבי אשכנזי: אני לא ממליץ להוציא את עצמי משם, אבל אם יהיה מצב שהוועדה תהיה בנוכחות קבועה של תשעה – אני מוכן להעביר את זה בדיון כזה או אחר למישהו שיחליף אותי, אם זה מפיס את דעתו לגבי כמות האנשים.
גבי אשכנזי: אני חושב שנכון בסוף, במציאות הקיימת, לקבל את זה.
גבי אשכנזי: בוגי, אני לא יודע להגיד עכשיו את מי להוציא מהחמישה.
גבי אשכנזי: אני לא יודע – במציאות שנוצרה, הפוליטית והאחרת.
גבי אשכנזי: זה נראה לי גם לא נכון מול החברים שיושבים בוועדה.
גבי אשכנזי: את מי נחליט להוציא?
גבי אשכנזי: וזאת, אלא אם כן מישהו מתנדב.
גבי אשכנזי: - -
גדעון סער: לא צריך להוציא.
גבי אשכנזי: - - אבל כמובן לא לפסול את זה.
גדעון סער: בכל מקרה, תוחלת החיים של הוועדה הזמנית מוגבלת, ואנחנו בתוך 21 היום.
גדעון סער: אז, או שיהיו בחירות או שתהיה ועדה קבועה.
יואב בן צור: זה לא מקיש על הוועדה שתהיה.
אלעזר שטרן: אני יודע על מה הדיון.
אלעזר שטרן: הדיון נועד לוועמ"ש - - -
גבי אשכנזי: נכון, זו ועדה זמנית.
גבי אשכנזי: נוכח המציאות, אני חושב שנכון להעלות את זה להצבעה.
גבי אשכנזי: אני מעלה לאישור.
אלעזר שטרן: לא משנה.
אלעזר שטרן: אני אתנגד.
אלעזר שטרן: עזבי.
יואב קיש: מי שלא שם – הגיע חבר כנסת לחדר השני.
גבי אשכנזי: חבר הכנסת שטרן, בבקשה.
אלעזר שטרן: לא, לא.
אלעזר שטרן: סתם באתי לראות איך מעלים למניין.
גבי אשכנזי: אני רוצה להעלות להצבעה, לאישור הוועדה או להחלטת הוועדה, את הוספת חברי הכנסת גדעון סער, יואב קיש, יואב בן צור ואיילת שקד כחברים בוועדת המשנה למודיעין.
גבי אשכנזי: זו ההצעה.
גבי אשכנזי: בעד ההצעה – 7
שמואל לטקו: שלושה.
גבי אשכנזי: כמה היו בעד?
קריאה: שבעה.
גבי אשכנזי: שבעה בעד, ושלושה נגד.
גבי אשכנזי: החברים הצטרפו לוועדה.
צבי האוזר: אני מתכבד לפתוח את ישיבת ועדת החוץ והביטחון.
צבי האוזר: אני רוצה, לפני שנגיע לנושא העיקרי, להעמיד להצבעה ולאישור את - - -
שמואל לטקו: רק תגיד שזה דיון פתוח.
צבי האוזר: מדובר בדיון פתוח, לפי סעיף 120(ב)(2) בתקנון הכנסת.
צבי האוזר: הסעיף הראשון שעל סדר-היום הוא אישור הצטרפותה של חברת הכנסת מיכל וונש כחברה קבועה בוועדת משנה ליחסי חוץ והסברה.
צבי האוזר: מיכל, שלום לך.
צבי האוזר: אז מי בעד?
שמואל לטקו: 6 – בעד.
שמואל לטקו: אושר.
צבי האוזר: נגד – אין.
צבי האוזר: אז, מיכל, ברוכה הבאה לוועדת משנה לענייני חוץ של הוועדה.
צבי האוזר: חברים, אני רוצה להתחיל קודם דיון של מליאת הוועדה הכוללת להשלמת שיבוצים בוועדת משנה כוח אדם.
צבי האוזר: אנחנו רוצים להוסיף חברה לוועדת משנה לכוח אדם של צה"ל, את מיכל וונש.
צבי האוזר: ואנחנו רוצים להוסיף שלושה ממלאי מקום: יואב סגלוביץ', יאיר גולן ומיכל שיר שממלאת את מקומה של שרן השכל.
צבי האוזר: אורנה, למען הפרוטוקול, ממלא מקום שלך הוא אישי.
צבי האוזר: אז רק תגידי לי, זה טכני – יואב סגלוביץ' או יאיר גולן?
אורנה ברביבאי: יאיר גולן.
צבי האוזר: ויואב סגלוביץ' יהיה ממלא מקום של מיכל וונש.
צבי האוזר: לטקו, אנחנו בסדר?
שמואל לטקו: כן, כן.
צבי האוזר: יש לנו חבר אחד ושלושה ממלאי מקום, יש לנו שני חברים שאין להם עדיין ממלא מקום – אורנה ברביבאי ושרן השכל.
צבי האוזר: כך שאנחנו במצבת מלאה של חברים וממלאי מקום.
שמואל לטקו: ברשותך, אורנה ברביבאי – ממלא מקום שלה הוא יאיר גולן?
צבי האוזר: ממלא מקום שלה יהיה יאיר גולן.
צבי האוזר: שרן השכל – ממלאת מקום מיכל שיר.
צבי האוזר: מיכל וונש חברה חדשה, מתמנה לוועדה, וממלא מקום – יואב סגלוביץ'.
צבי האוזר: בעד – פה אחד
צבי האוזר: אושר פה אחד.
צבי האוזר: הישיבה הזאת נסגרת.
צבי האוזר: שלום לכולם, היום יום ראשון, י"ז באלול התש"ף, ה-6 בספטמבר 2020.
צבי האוזר: אני מתכבד לפתוח את ישיבת הוועדה בנושא: בקשת הממשלה לאישור הוועדה את ההכרזה על הסמכת שירות הביטחון הכללי.
צבי האוזר: בהינתן שמשרד הבריאות מבקש להשתמש בשירותי איכון של השב"כ לצורך קטיעת שרשראות ההדבקה ואיתור אנשים שבאו במגע עם חולים מאומתים.
צבי האוזר: הפרוצדורה שנקבעה בחוק היא שהממשלה מבקשת באופן מיוחד את ההיתר לעשות שימוש, משרד הבריאות מבקש את ההיתר לעשות שימוש בכלי השב"כ.
צבי האוזר: הדבר צריך לעבור אישור של הממשלה ואחת לפעמיים גם אישור של הוועדה.
צבי האוזר: בפני הממשלה אמורים להיות מונחות חוות דעת בהמשך להמלצה של צוות שרים מיוחד שממליץ על המשך השימוש.
צבי האוזר: אני מבקש מנציג משרד הבריאות, דוקטור אורי קלינר, סגן ראש שירותי בריאות הציבור, להציג - - -
ישראל אייכלר: אפשר להגיד משהו לסדר.
ישראל אייכלר: אמש קיבל אזרח בשם דוד שלום את המסר הבא: "לפי חקירה אפידמיולוגית היית ליד חולה קורונה.
ישראל אייכלר: חובה עליך להיכנס מיד לבידוד".
ישראל אייכלר: הוא צלצל שעתיים ולא קיבל תשובה, היום קיבל תשובה אחרי שעה: "על סמך המידע שמסרת אנו מאשרים לך לא להיכנס לבידוד ולא למלא טופס באתר, אנחנו נעביר את הפרטים שלך" הוא סיפר להם שהוא לא היה עם אותה עובדת שאומתה, הוא לא היה איתה באותו חדר ואפילו לא ראה אותה בכלל והמכשירים איכנו אותו באופן אוטומטי.
איילת שקד: אז לא קרה כלום, שחררו אותו מחובת הבידוד.
ישראל אייכלר: אחרי שעה קיבל דוד מסר נוסף: "שלום, הערעור נתקבל ולפיכך הנך נדרש להיכנס לבידוד, ההודעה הקודמת מבוטלת".
ישראל אייכלר: זה אומר שזה לא עובד.
צבי האוזר: אז אנחנו נדון בין השאר בזה, יש פה מקרה פרטני שהעלית, אני מבקש בכל זאת מנציג משרד הבריאות, סגן ראש שירותי בריאות הציבור, להציג בפנינו את הבקשה כפי שהונחה בפני הממשלה.
צבי האוזר: נשמח שהוא יציג גם את האסמכתאות שהוצגו בפני הממשלה.
צבי האוזר: אודי, בבקשה.
אודי קלינר: שלום לכולם, אשתדל לקצר.
אודי קלינר: כולנו רואים את המצב שבו המדינה נמצאת כיום.
אודי קלינר: אנחנו נמצאים בשיא של גל תחלואה עם אלפי חולים ביום, עם תמותה שעברה כבר את 1,000 הנפטרים, לכולנו ברור שצריך לעשות את כל המאמצים כדי להצליח להתמודד עם האתגר הזה.
אודי קלינר: אחד הכלים שאנחנו מפעילים הוא איכון השב"כ, כלי משלים לחקירות האפידמיולוגיות.
אודי קלינר: כפי שכולם יודעים, גם התחום הזה עובר עכשיו תגבור משמעותו ומאמץ לשיפור בעזרת פיקוד העורף.
אודי קלינר: כמה נתונים עם הכלי של האיכון: תוכלו לראות בדוח שמונח לפניכם מספר נתונים.
אודי קלינר: מתחילת יולי ועד ה-2 בספטמבר, אני מדבר עכשיו על הנתונים הבלעדיים של השירות, יש גם נתונים שחופפים לחקירות האפידמיולוגיות, אותרו כ-437,000 איש באופן בלעדי.
אודי קלינר: מתוכם, בלעדית, אותרו בדיעבד 22,828 חולים.
אודי קלינר: אם מסתכלים על האחוזים אז החולים הללו מהווים כ-5% מתוך האנשים שנמצאו כמגע.
אודי קלינר: אם מסתכלים על מספר החולים בתקופה זו אז זה מהווה כמעט 25% מהחולים בתקופה המתוארת.
אודי קלינר: אם בודקים יחד עם החולים שחופפים, גם בחקירות וגם בעדכונים, אז מגיעים כבר ל-42%.
אודי קלינר: אני מזכיר שוב שבאיכונים לא מאכנים בני משפחה או ילדים קטנים.
אודי קלינר: זה מגדיל את הפוטנציאל, אבל אלו האוכלוסיות שהגדרנו שלא מאכנים כי התועלת באיכונים אלו נמוכה.
אודי קלינר: על בסיס הנתונים שתיארתי לגבי יעילות הכלי, אנחנו חושבים שלא נכון להפסיק את השימוש בו נכון להיום, גם בהינתן שאין עדיין חלופה ראויה.
אודי קלינר: המלצתנו אם כך להמשיך בשימוש בכלי זה.
צבי האוזר: האם אתה יכול לפרט בפנינו מה היו ההמלצות של צוות השרים כפי שהובאו בפני הממשלה?
אודי קלינר: אני לא זוכר את כל ההמלצות כי הסיכום לא מולי.
אודי קלינר: ההמלצה העיקרית הייתה להמשיך עם הכלי הזה.
אודי קלינר: למיטב זכרוני גם היה הדיון על נושא של קיצור הבידוד.
אודי קלינר: הם קיבלו את העמדה שלנו, שנכון להיום עדיין לא ניתן לבצע את קיצור הבידוד.
אודי קלינר: מנגד, הם ביקשו שנבחן איך יהיה ניתן לבצע קיצור זה בהמשך.
איילת שקד: הכלי הזה הוא היחידי שעובד על טלפונים כשרים מכל האופציות האחרות, נכון?
אודי קלינר: למיטב ידיעתי כן.
צבי האוזר: לא, אין - - -
איילת שקד: לא משנה, מגן 2 זה לא לטלפונים כשרים.
צבי האוזר: ישנן שלוש מערכות שבאמצעותן אנחנו מאתרים אנשים שבאו במגע עם חולה מאומת: כלי השב"כ, חקירה אפידמיולוגית, מגן 2.